Valmistu lõpuspurdiks  Kogu perele on see pingeline aeg. Kuula ära laste mured ja luba ka endale teinekord paha tuju. See ei tähenda, et ütled teisele halvasti, pigem seda,  et annad teada ka teistele pereliikmetele, et sul pole täna tuju ja sa ei suuda teiste muredesse süveneda. Lapsed oskavad sellisel juhul uskumatult hästi käituda ja pigem su tuju paremaks muuta. Aruta lastega koos läbi, millal nad rohkem toetust vajavad ja millega nad ise hakkama saavad. Näiteks põhikooli lõpetaja jaoks on suurem stressitekitaja uue kooli sisseastumiskatsed ja riigieksamid ei tundu nende kõrval nii rasked. Gümnaasiumilõpetaja jaoks on riigieksamite tulemused kõige suurem stressitekitaja,  nendest sõltub kogu tema edasine tegevusplaan. Kuula ära nende mured ja arutage koos, milline on parim lahendus. Suurim viga on öelda "Ma ju ütlesin...", kui laps ei suutnud mingist kokkuleppest kinni pidada. Ta teab seda isegi ja kannatab ebaõnnestumise pärast niikuinii. Parim viis on koos arutada, kuidas ta selle olukorra ise lahendada saab.  Sinu ja su pere jaoks algab kõige raskem aeg just nüüd, suve alguses. Pinged on suured ja kohustusi palju. Selge on see, et kõik ei suju ideaalselt, küll aga  saad anda endast parima. Kui "juhe kokku jookseb", luba endale vaba tund või vaba päev, mil sa ei mõtle tööle ja muudele kohustustele. Pärast puhkust suudad palju paremini oma tegevustega toime tulla.  Kui oled selle kadalipu läbinud ja see on õnnestunud, on parim tagasiside teiste kiitused ja austus selle eest, et said sellega hakkama. Tänulik tasub olla ka oma perekonnale, sugulastele ja sõpradele, töökaaslastele, kes sind sel ajal aitasid ja mõistsid. Elu annab tohutult palju võimalusi. Kindlasti  säilita positiivne meeleolu, see kiirgab sinust ka teistele.